
S 6-04 Opprettelse av forskerskoler ved UiTø

Bakgrunn

I evalueringen av norsk forskerutdanning ble det anbefalt å organisere mer av forskerutdanningen i forskerskoler. Begrepet forskerskole er imidlertid ikke noe entydig begrep, i evalueringen var det ikke definert nærmere. Etter oppfordring fra Utdannings- og forskningsdepartementet påtok derfor Universitets- og høgskolerådet seg å utarbeide et notat om forskerskoler: UHR-notat 2/2003 Forskerskoler i Norge? Om mål og organisering av forskerskoler i norsk forskerutdanning. (http://www.uhr.no/utvalg/forskning/dokumenter/Forskerskoler.htm) 

I notatet anbefales at det opprettes forskerskoler som en forsøksordning, som supplement til den ordinære forskerutdanningen. Det står videre:

Forskerskoler kan opprettes som flaggskip eller nettverk, og må ha en minimumsstørrelse tilsvarende et opptak på 5 stipendiater per år. De skal ha en klar organisering, og en ledelse med tydelig ansvar som sikrer skolens identitet og som muliggjør en avgrensning når tiltaket skal evalueres. Den skal ha et faglig program som blant annet omfatter en realistisk  handlingsplan for gjennomføring. Forskerskolene bør i utgangspunktet opprettes for en tidsavgrenset periode, med jevnlig vurdering av virksomheten. Vellykkede tiltak må likevel sikres videre støtte.

Notatet går inn på faglige kjennetegn:

· Sterke og gode miljøer for doktorgradsopplæring

· Aktiv og støttende kultur rundt forskerstudentene med fokus på veilederkompetanse og veiledningsprosesser

· Supplement til og videreutvikling av forskerutdanningen

· Faglig program som bl.a. omfatter en realistisk plan for gjennomføring. Regelmessige møter/symposier minst en gang i semesteret.

· Miljø for internasjonalisering med nettverk og utstrakt bruk av innbudte forelesere. Publisering i kvalitetssikrede internasjonale tidsskrifter.

· Der det er hensiktsmessig, er forskerskolen en ressurs for samarbeid med næringsliv og instituttsektor og utnytter muligheter for samarbeid.

Og foreslår at følgende prinsipper bør ligge til grunn for organisering av forskerskoler:

· Forankring i institusjonens forskerutdanning med aktiviteter innenfor rammen av PhD-forskriften og likeverdige med doktorgradsstudier innenfor et ordinært program.

· Egen identitet med bl.a. egne kurstilbud, klart formalisert organisasjon rundt forskerutdanningen og en ledelse med tydelig ansvar. Undervisningen bør så langt mulig være åpen for studenter i andre forskerutdanningsløp.

· Opptak på minimum 5 doktorgradsstudenter årlig. Rimelig fordeling mellom antall doktorgradsstudenter, postdoktorer og seniorforskere.

· Minimum 20% av doktorgradsstudentene bør være rekruttert fra utlandet, og det skal tilstrebes en jevn kjønnsfordeling.

· Opprettelse for en tidsavgrenset periode med jevnlig vurdering av virksomheten.

· Det må sikres tilstrekkelige ressurser, og det forutsettes at forskerskoler tilgodeses både gjennom institusjonenes interne prioriteringer og større nasjonale satsninger.

Høring ved UiTø

Notatet har vært sendt på høring til fakultetene. Høringssvarene følger vedlagt.

Det var spesielt bedt om svar på følgende spørsmål:

· Mener fakultetene at UiTø bør opprette forskerskoler etter en av modellene foreslått i UHR-notatet?

· Har dere forskergrupper med så mange stipendiater og tett organisasjon at man kan si det allerede er eller nærmer seg en forskerskole?

· Har dere miljø som vil egne seg spesielt godt, gjerne med tverrfaglig opplegg?

· Kan det tenkes forskerskoleopplegg i nettverk, for eksempel med høgskolene i Nord-Norge eller fagmiljøer i Norge eller andre land som man har spesielt gode forbindelser med?

· Bør forskerskoler først og fremst knyttes til UiTøs strategiske satsingsområder?

· Er de kriterier for utvelgelse som presenteres i notatet dem man burde legge til grunn? 

Fakultetene og instituttene har noe ulik holdning til hvorvidt UiTø skal satse på forskerskoler. Noen har god erfaring med tilsvarende nordiske tiltak, noen har mange stipendiater og har planer mer eller mindre klare. På fakultetsnivå er det til dels bekymring for at en eventuell satsing på forskerskoler vil gå ut over annen forskerutdanning fordi det vil medføre en konsentrasjon av midler til noen utvalgte miljøer.

Hum.fak. er generelt skeptisk til den tiltagende ”skolifiseringen” av forskerutdanningen og mener at ingen av fakultetets disipliner har det tallmessige grunnlag som kreves. Fakultetet er bekymret for at en satsing på forskerskoler vil gå på bekostning av de øvrige PhD-studentene. Forskerskole i nettverkssamarbeid med nordiske og ev. andre naboland kan være et positivt tilskudd til fakultetets egen forskerutdanning, men foreløpig foreligger det ingen konkrete planer for slikt samarbeid.

Jur.fak. har for få PhD-studenter til at en slik satsing er aktuell. Jurfak har også god gjennomstrømning og godt samarbeid med øvrige juridiske fakultet i Norge. Også Jur.fak. er redd for en ev. A og B-gruppe av PhD-studenter ved opprettelse av forskerskoler.

Matnat mener det kan være en fare for at etablering av forskerskoler kan føre til utarming av mindre forskningsmiljøer og er derfor tvilende til om UiTø bør satse på det. Fagmiljøene ved Matnat er for små til å kunne etablere selvstendige forskerskoler etter flaggskipmodellen, men mener at miljøene innenfor biologi og tilgrensende fag ved Matnat, Medfak og NFH burde kunne gå sammen om dannelsen av en forskerskole etter flaggskipmodellen og for eksempel inngå som en del av FUGE-samarbeidet. 

Medfak er positiv til en ordning med forskerskoler, men mener det er helt nødvendig med friske midler i form av stipendiat- og postdoktorstillinger. Medfak har konkrete forslag til forskerskoler ved samarbeid mellom flere fagmiljøer. Ev. forskerskoler vil da kunne bygge på eksisterende kurs og ev. med andre institusjoner. Medfak mener ikke forskerskoler behøver være knyttet til UiTøs strategiske satsingsområder, men etableres rundt miljøer som allerede kan vise at de har oppnådd internasjonalt nivå.

NFH stiller seg positiv til UHRs notat, og mener forskerskoler bør kunne opprettes i sammenheng med universitetets strategiske satsingsområder og at faglig tyngde og internasjonal orientering bør være sentrale kriterier. Ved NFH er det miljøer som er aktuelle kandidater til opprettelse av forskerskoler. 

SV-faks institutter har forskjellig holdning til forskerskoler basert på ulik erfaring. Flere institutt nevner positiv erfaring med nordiske forskerskoler og nettverkssamarbeid, mens andre er skeptiske til å kanalisere midler til enkelte, noe som kan bety nedbygging av andre miljøer. Forskerskoler som flaggskip vil kunne bety utvikling av spisskompetanse i internasjonal sammenheng, men vil ikke ivareta faglig bredde. 

Universitetsdirektørens anbefaling

På bakgrunn av evalueringen av norsk forskerutdanning og diskusjonen i etterkant av evalueringen mener universitetsdirektøren at det bør settes i gang forsøk med forskerskoler og satse spesielt på miljøer hvor forholdene allerede ligger til rette for det.

I høringsrunden etter evalueringen av norsk forskerutdanning uttalte UiTø : Universitetet i Tromsø ønsker å være med i diskusjonen om forskerskoler og ser at det kan bidra til å øke oppmerksomheten mot innholdssiden i forskerutdanningen og stimulere til ekstra innsats i hele forskerutdanningssystemet. 

Som nevnt over anbefales ganske store satsinger i UHR-notatet. Universitetsdirektøren mener at det ikke er nødvendig å satse fullt så stort, men vil foreslå at det settes av 12 stipendiatstillinger fordelt over 2 år og 3 postdoktorstillinger som fordeles på 3 forskerskoler med oppstart høstsemesteret 2004 og tilsvarende antall stillinger som fordeles på ytterligere 2 forskerskoler med oppstart høstsemesteret 2005. I tillegg bør forskerskolene få en mindre årlig bevilgning til drift.   

Satsing i et slikt omfang vil bety at 5 forskerskoler vil være i gang ved utgangen av 2005.

UHR-notatet tar til orde for at en forskerskole bør ta opp minst 5 stipendiater i året. Universitetsdirektøren mener at det bør være svært gode miljøer som det skal satses på, og at det derfor er rimelig å forvente at de vil kunne skaffe stipendiater også fra andre kilder enn UiTø slik at størrelsen vil bli omtrent på det nivå UHR anbefaler. 

Flere fakultet og institutt har sagt i sine høringsuttalelser om forskerskoler at de har miljøer som er klare til å starte forskerskoler nå. Universitetsdirektøren mener derfor at midler til forskerskoler kan utlyses med kort søknadsfrist slik at saken kan behandles på styremøtet i mai. Det er også helt nødvendig hvis man oppstart skal skje til høsten.

UiTøs forskerskoler bør opprettes innenfor universitetets strategiske forskningsområder slik de er definert i Universitetet i Tromsø mot 2005. Forskerskolen kan være enten etter ”flaggskipmodellen” eller etter ”nettverksmodellen”. Ved en nettverksmodell vil det være naturlig å tenke seg at andre institusjoner i nettverket også bidrar med stipendiater. 

Til å vurdere søknadene og innstille overfor Styret oppnevnes en ekstern, nasjonal komite. Komiteen bør ha medlemmer med faglig kompetanse som dekker de feltene det søkes på, og erfaring fra forskerutdanning. Antall medlemmer fastsettes til 5, med mulighet for å oppnevne flere ved stor faglig spredning på søknadene. Vurderingskomiteen oppnevnes av rektor og direktør på fullmakt. 

Marie Curie Research Training Network

I forbindelse med oppstart av forskerskoler vil Universitetsdirektøren gjøre oppmerksom på at det er sendt inn to søknader som koordinator på EU-ordningen Marie Curie Research Training Network  (prof. Kenneth Ruud, strukturkjemi og prof. Curt Rice, CASTL) og deltar i tillegg på to søknader (prof. Alfred Hansen, signalanalyse og prof. Ove Havnes. kosmisk fysikk).  En eventuell innvilgelse her vil bety at utenlandske forskerstudenter kan få støtte til å ta en PhD-grad ved UiTø, men driftsmidlene over dette EU-programmet er svært begrenset. UiTø er det eneste av de norske universitetene som ikke har noe slikt senter i dag, og universitetsdirektøren vil derfor anbefale en støtte som kan virke som en oppmuntring til flere om søke slike midler. 

Forslag til vedtak:

1. Universitetsstyret ønsker at det settes i gang forsøk med forskerskoler ved UiTø. Det tas sikte på å starte 3 forskerskoler høsten 2004 og 2 nye høsten 2005.

2. Søknader om støtte til forskerskoler for oppstart høsten 2004 behandles på Styrets møte i mai. Søknader må inneholde en beskrivelse av hvordan forskerskolen skal bygges opp, og av miljøets faglige forutsetninger som spisskompetansemiljø.

3. Det settes av 2 stipendiatstillinger per  forskerskole med oppstart første år og 2 stipendiater per skole til skolens andre driftsår. Forskerskolene vil også få tilført én postdoktorstilling fra Universitetets postdoktorstillinger. 

4. Rektor og direktør får fullmakt til å oppnevne en ekstern vurderingskomite. 

Tromsø, 10.02.2004

